CELEX: 32016D2357
Language: sk
Date: 2016-12-19 00:00:00
Title: Rozhodnutie Komisie (EÚ) 2016/2357 z 19. decembra 2016 týkajúce sa nedostatočne účinného dodržiavania nariadenia Európskeho parlamentu a Rady (ES) č. 216/2008 a jeho vykonávacích pravidiel vzhľadom na osvedčenia, ktoré vydáva letecká akadémia Hellenic Aviation Training Academy (HATA), a preukazov spôsobilosti vydaných na ich základe podľa časti 66 [oznámené pod číslom C(2016) 8645]

21.12.2016   
            
            
               SK
            
            
               Úradný vestník Európskej únie
            
            
               L 348/72
            
         ROZHODNUTIE KOMISIE (EÚ) 2016/2357
   z 19. decembra 2016
   týkajúce sa nedostatočne účinného dodržiavania nariadenia Európskeho parlamentu a Rady (ES) č. 216/2008 a jeho vykonávacích pravidiel vzhľadom na osvedčenia, ktoré vydáva letecká akadémia Hellenic Aviation Training Academy (HATA), a preukazov spôsobilosti vydaných na ich základe podľa časti 66
   
      
         [oznámené pod číslom C(2016) 8645]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (1), a najmä na jeho článok 11 ods. 2,
   Po porade s Výborom pre leteckú bezpečnosť,
   keďže:
   
               (1)
            
            
               Európska agentúra pre bezpečnosť letectva (ďalej len „agentúra“) vo februári 2014 vykonala inšpekciu normalizácie letovej spôsobilosti (AIR.EL.02.2014) v Gréckom úrade civilného letectva (HCAA). V priebehu inšpekcie zistila nesúlad s príslušnými požiadavkami, ktorý vyvoláva bezpečnostné obavy, ak sa včas neopraví (zistenie triedy D), v súlade s vykonávacím nariadením Komisie (EÚ) č. 628/2013 (2) o pracovných metódach Európskej agentúry pre bezpečnosť letectva na vykonávanie kontrol dodržiavania noriem a na monitorovanie uplatňovania ustanovení nariadenia (ES) č. 216/2008.
            
         
               (2)
            
            
               Nesúlad s požiadavkami súvisel s údajným podvodom pri skúškach v organizácii na výcvik personálu údržby Hellenic Aviation Training Academy (HATA) schválenej podľa časti 147, s číslom schválenia EL.147.0007. Bezpečnostné obavy vznikli z dôvodu možnosti, že personál osvedčujúci údržbu lietadiel získal preukazy spôsobilosti podľa časti 66 na základe osvedčení uznania, ktoré vydala akadémia HATA podľa prílohy III (časť 66) k nariadeniu Komisie (EÚ) č. 1321/2014 (3), na základe údajných podvodných činností a vykonáva práva a uvoľňuje lietadlá po údržbe bez potrebných základných znalostí o lietadlách.
            
         
               (3)
            
            
               HCAA 26. februára 2014 zrušila schválenie akadémie HATA a informovala príslušné orgány všetkých členských štátov o možnosti, že HATA vydala falošné osvedčenia uznania.
            
         
               (4)
            
            
               Agentúra a HCAA sa 3. júla 2014 dohodli na pláne nápravnej akcie, ktorý zahŕňa okrem iného prešetrenia osvedčení uznania, ktoré príslušné orgány členských štátov použili na účely vydania preukazov o spôsobilosti podľa časti 66, a osvedčení uznania, ktoré sa na účely vydania preukazov o spôsobilosti podľa časti 66 ešte nepoužili.
            
         
               (5)
            
            
               Agentúra 9. decembra 2014 vydala informačný bulletin o bezpečnosti (SIB č. 2014-32), v ktorom informovala o potenciálnych bezpečnostných obavách súvisiacich s údajným podvodom pri skúškach v akadémii HATA, a odporučila príslušným orgánom členských štátov konkrétne opatrenia na riešenie tejto situácie.
            
         
               (6)
            
            
               V apríli 2016 agentúra vykonala ďalšiu inšpekciu normalizácie v akadémii HATA. Súčasťou inšpekcie bolo preverenie dohodnutého plánu nápravnej akcie, pričom agentúra dospela k záveru, že HCCA nebola schopná adekvátne vykonať dohodnuté akcie v dohodnutých lehotách. Preto agentúra v súlade s článkom 22 ods. 3 vykonávacieho nariadenia (EÚ) č. 628/2013 v máji 2016 vydala doplňujúcu správu pre HCCA.
            
         
               (7)
            
            
               HCAA nevykonala dostatočné vyšetrovanie akadémie HATA na zistenie údajného podvodu zo strany tejto organizácie a nevyšetrila v plnej miere preukazy spôsobilosti podľa časti 66 vydané na základe osvedčení uznania, ktoré vydala HATA, a preto potenciálne bezpečnostné obavy pretrvávajú. Obavy sa týkajú osvedčení uznania, ktoré vydala HATA v prípade skúšok základných znalostí o technických moduloch (moduly 7, 11, 12, 13, 14, 15, 16, 17).
            
         
               (8)
            
            
               Za týchto okolností agentúra požiadala Komisiu, aby zabezpečila ukončenie uplatňovania článku 11 ods. 1 nariadenia (ES) č. 216/2008 na osvedčenia uznania v prípade skúšok základných znalostí o technických moduloch, ktoré vydala HATA, a na preukazy spôsobilosti podľa časti 66, ktoré vydali príslušné orgány členských štátov na základe týchto osvedčení uznania. Navyše agentúra vyjadrila presvedčenie, že predmetným príslušným orgánom by sa mala uložiť povinnosť prijať primerané nápravné a ochranné opatrenia na vyriešenie bezpečnostného rizika.
            
         
               (9)
            
            
               Komisia súhlasne s analýzou, ktorú načrtla agentúra, dospela k záveru, že zo situácie vyplýva systémové zlyhanie pri úlohách a zodpovednosti spojených s dohľadom nad bezpečnosťou, čo znamená nedostatočné záruky vzhľadom na osvedčenia uznania, ktoré vydala HATA. Preto je potrebné, aby predmetné príslušné orgány prijali nápravné opatrenie, ktorým za týchto okolností zabezpečia požadovanú bezpečnostnú úroveň,
            
         PRIJALA TOTO ROZHODNUTIE:
   Článok 1
   Nedostatočne účinné dodržiavanie predpisov
   Dodržiavanie nariadenia (ES) č. 216/2008 a jeho vykonávacích pravidiel nie je dostatočné pri týchto dokladoch:
   
               1.
            
            
               Osvedčenia uznania v prípade skúšok základných znalostí o technických moduloch, ktoré vydala akadémia Hellenic Aviation Training Academy (HATA) podľa časti 147.A.145 písm. a) bodu 4 a doplnku III k prílohe IV (časť 147) k nariadeniu (EÚ) č. 1321/2014, ktoré žiadateľ predkladá ako sprievodnú dokumentáciu na účely vydania preukazu spôsobilosti podľa časti 66 zo strany príslušných orgánov podľa časti 66.B.100 prílohy III (časť 66) k tomuto nariadeniu;
            
         
               2.
            
            
               Preukazy spôsobilosti údržby lietadla podľa časti 66, ktoré príslušné orgány vydali podľa prílohy III (časť 66) k nariadeniu (EÚ) č. 1321/2014 na základe osvedčení uznania v prípade skúšok základných znalostí o technických moduloch, ktoré vydala akadémia HATA podľa časti 147.A145 písm. a) bodu 4 a doplnku III k prílohe IV (časť 147) k uvedenému nariadeniu.
            
         Článok 2
   Nápravné opatrenia
   1.   Príslušné orgány, ktoré vydali preukazy spôsobilosti podľa časti 66 na základe osvedčení uznania v prípade skúšok základných znalostí o technických moduloch, ktoré vydala akadémia HATA, vykonajú do troch mesiacov od dátumu oznámenia tohto rozhodnutia opätovné posúdenie každého predmetného preukazu spôsobilosti podľa časti 66, pričom zohľadnia odporúčania uvedené v informačnom bulletine o bezpečnosti EASA SIB No: 2014-32, ktorého aktuálne znenie agentúra vydala 9. decembra 2014, bez toho, aby bolo dotknuté toto rozhodnutie.
   2.   Po opätovnom posúdení príslušné orgány:
   
               a)
            
            
               v prípadoch opodstatnených vzhľadom na článok 1 obmedzia, pozastavia alebo zrušia preukazy spôsobilosti podľa časti 66 v súlade s časťou 66.B.500 prílohy III (časť 66) a
            
         
               b)
            
            
               v každom prípade postúpia Komisii a agentúre výsledky opätovného posúdenia.
            
         Článok 3
   Adresáti a uverejnenie
   Toto rozhodnutie je určené členským štátom.
   Uverejní sa v Úradnom vestníku Európskej únie.
   
      V Bruseli 19. decembra 2016
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 79, 19.3.2008, s. 1.
   
      (2)  Vykonávacie nariadenie Komisie (EÚ) č. 628/2013 z 28. júna 2013 o pracovných metódach Európskej agentúry pre bezpečnosť letectva na vykonávanie kontrol dodržiavania noriem a na monitorovanie uplatňovania ustanovení nariadenia Európskeho parlamentu a Rady (ES) č. 216/2008 a o zrušení nariadenia Komisie (ES) č. 736/2006 (Ú. v. EÚ L 179, 29.6.2013, s. 46).
   
      (3)  Nariadenie Komisie (EÚ) č. 1321/2014 z 26. novembra 2014 o zachovaní letovej spôsobilosti lietadiel a výrobkov, súčastí a zariadení leteckej techniky a o schvaľovaní organizácií a personálu zapojených do týchto činností (Ú. v. EÚ L 362, 17.12.2014, s. 1).